I år afholdes Royal Run for anden gang, og efter bare tyve dage har arrangørerne måtte melde alt udsolgt i Aalborg. 12.000 startnumre er afsat. - Vi er utroligt glade for den store opbakning og ser frem til en fantastisk løbefest sammen med Kronprinsessen i hjertet af Aalborg 2. pinsedag, siger formand for Aalborg Atletik & Motion, Jørgen Hein, i en pressemeddelelse. Kronprinsen selv deltager ikke i dette års løb i de nordjyske gader. Det bliver i stedet med Kronprinsessen i front. Arrangørerne i Aalborg er glade for den store opbakning, men samtidig en smule ærgerlige over at måtte give afslag til folk. - Vi har desværre ikke mulighed for at tage flere deltagere ind. Med 12.000 deltagere er vi sikre på, at vi kan give alle en god oplevelse, siger Jørgen Hein. Løbet finder sted 2. pinsedag, hvilket er d. 10. juni. Ruten er blevet offentliggjort, og den kan du læse mere om her. Deltagerne i dette års løb skal ud på henholdsvis One Mile (1,6 km), 5 km og 10 km. Kronprinsessen forventes at løbe 5 km.
12.000 entusiastiske løbere gæster Aalborg til juni. Royal Run melder alt udsolgt i det nordjyske.